SAUK-voorsitter se gedrag is ‘walglik’, sê ANCSABC-gebou in Kaapstad Foto: Maroela Media Jackson Mthembu, hoofsweep van die ANC, het Woensdag Mbulaheni Maguvhe, voorsitter van die SAUK se raad, veroordeel nadat hy uitgestap het tydens die parlementêre ondersoek oor die openbare uitsaaier se sake. Mthembu het gesê dié gedrag is “minagtend” en “walglik”. Maguvhe en ander uitvoerende direkteur van die SAUK het Woensdagoggend uitgestap en die parlementêre ad hoc-komitee, wat die ondersoek hanteer, het geweier om die ondersoek verder uit te stel. Maghuve het vroeër appèl aangeteken teen die Wes-Kaapse hooggeregshof se beslissing Vrydag wat sy aansoek, om die ondersoek af te weer, van die hand gewys het. “Die irrasionele versoek deur Maguvhe en ander SAUK-verteenwoordigers is die jongste in ŉ reeks pogings om die proses te vertraag,” het Mthembu in ŉ verklaring gesê. “Die komitee is reeds een dag agter skedule weens Maguvhe se hofinterdik, wat Vrydag in die hooggeregshof verwerp is. Hy het laat gistermiddag, op die vooraand van vandag se vergadering, ŉ dringende appèlaansoek ingedien om die ondersoek te verhoed.” Mthembu het ook die uitsaaier se besluit, om te weier om enige betrokke dokumente aan die komitee te oorhandig, veroordeel. Dit sluit dokumente in wat betref die aanstelling van die omstrede uitvoerende direkteur vir korporatiewe sake, Hlaudi Motsoeneng, asook dokumente wat verband hou met die omstrede multi-miljoen rand se ooreenkoms om MultiChoice toegang te gee tot die SAUK se argiewe. “Vandag se uitstappery, en die versuim om die dokumente aan die parlement te oorhandig, wil die parlement se taak ontwrig en dit dui op ŉ minagting vir die parlement se grondwetlike magte,” het Mthembu bygevoeg. “Dit is ŉ ernstige aanval teen die openbare instansies en die mense van Suid-Afrika.” Hy het gewaarsku dat, kragtens ŉ bepaling in die Wet op die Bevoegdhede, Voorregte en Vrysprake van die parlement en provinsiale wetgewers, kan ŉ ontwrigting van die wetgewende komitee, afhangend van die erns daarvan, ŉ boete tot gevolg hê of drie jaar tronkstraf. “Die wet bepaal ook ŉ boete of tronkstraf van ŉ maksimumperiode van 12 maande teen ŉ getuie wat weier om ŉ dokument in sy/haar besit te oorhandig.”